Nordjyllands Politi overvejer lige nu at fremstille en 17-årig dreng fra Brønderslev i grundlovsforhør efter et knivstikkeri natten til fredag. Den 17-årige dreng havde en 16-årig dreng på besøg, og de havde angiveligt gang i en drikkeleg, før en konflikt udviklede sig mellem de to personer. Det hele endte med, at den 17-årige stak den 16-årige med kniv. - Der er ikke noget livstruende. Det er overfladeskrammer. Jeg kan ikke gå mere konkret ind i sagen, fordi vi endnu ikke ved, om den 17-årige bliver fremstillet i grundlovsforhør, fortæller vagtchef ved Nordjyllands Politi, Bent Højgaard. Politiet fik anmeldesen kort før klokken to fredag nat. De skal lige nu bringe sagen videre for en jurist, hvorefter de vil beslutte, om den 17-årige skal fremstilles i grundlovsforhør.

Opsummering:
Et internt opgør mellem to teenage-drenge udviklede sig fredag til et knivstikkeri.